किसानों की समस्याओं के समाधान पर बनाई रणनीति
भारतीय किसान संघ के बैनर तले क्षेत्र के 190 गांव के किसानों की ब्लॉक स्तरीय किसान महापंचायत का आयोजन गंगाजलीया धाम श्रीराम रामेश्वर मंदिर परिसर में हुआ। कार्यक्रम का शुभारंभ सभी अतिथियों ने भगवान बलराम व मां सरस्वती के फोटो पर माल्यार्पण कर किया। अतिथियों का स्वागत दसई ब्लॉक की ओर से लक्ष्मीनारायण पाटीदार ने किया। बैठक में किसानों की समस्या पर विचार मंथन किया गया। क्षेत्र के किसानों ने 33 केवी के पुराने तारों को बदलने तथा 11 केवी तार को भी बदलने और नीचे झुके हुए तारों को ऊंचा उठाने की मांग पर चर्चा की। पवन चक्की ऊर्जा संयंत्र लगाने के कार्य के दौरान फसलों का नुकसान होना, किसान फसल बीमा नहीं मिलना, गेहूं का बोनस 150 रुपए कम करना तथा फसल मुआवजे के लिए बने पुराने कानून में बदलाव नहीं करने के मुद्दे पर चर्चा की। सरदारपुर तहसील के 185 गांव में से 30 गांव में ही मुआवजे के लिए सर्वे होने, गांव को फीडर सेपरेशन से नहीं जोड़ने, तालाब से मिट्टी खोदने आदि के मुद्दों पर विचार-विमर्श किया गया। दसई में सब्जी मंडी प्रारंभ करवाने पर रणनीति बनाई गई।
इस मौके पर अतिथियों ने अपने विचार रखे। समस्याओं के संबंध में विधिक जानकारी दी। बैठक में किसान संघ संभागीय अध्यक्ष मोहनलाल पाटीदार, प्रांतीय संयोजक राजेंद्र पाटीदार, जिला अध्यक्ष महेश ठाकुर, जिला उपाध्यक्ष श्रीराम पटेल, जिला सचिव हरीश पाटीदार, जिला कोषाध्यक्ष लक्ष्मण ठाकुर, सरदारपुर ब्लॉक अध्यक्ष राधेश्याम बड़गोता, बदनावर ब्लाक अध्यक्ष कैलाश पापाजी, धार ब्लॉक अध्यक्ष सूर्यकांत बोरदिया, जिला सदस्य चंपालाल पटेल, अनोखीलाल पाटीदार आदि मौजूद थे। कार्यक्रम का संचालन अनोखेलाल पाटीदार ने किया। आभार राधेश्याम बड़गोता ने माना।
दसई. किसान महापंचायत को संबोधित करते अतिथि।
किसान महापंचायत
hin_Deva hin_Deva hin_Deva hin_Deva bho_Deva